**אריה מהרשק** (נולד ב- 26 בדצמבר 1948) הוא מהנדס אלקטרוניקה שכיהן כנשיא המכללה האקדמית להנדסה בראודה בשנים 2012-2024.

ביוגרפיה
--------

אריה מהרשק נולד בחיפה והעביר את ילדותו ונעוריו בעיר עכו.

בשנת 1966 החל בלימודי הנדסת חשמל בטכניון, כעתודאי. בשנת 1970 התגייס לחיל הים כקצין אלקטרוניקה, הוא שרת שש שנים והשתחרר בדרגת רב-סרן במילואים.

קריירה
------

עם סיום שירותו הצבאי, בין השנים 1976-1989, עבד מהרשק בחברת רפא"ל בתפקידי מו"פ ושיווק. בשנים 1984–1985 יצא לשנת שבתון מרפא"ל לאוניברסיטת סטנפורד, ובה שימש כעמית מחקר בכיר במעבדת הרובוטיקה של המחלקה לאווירונאוטיקה ואסטרונאוטיקה. במהלך השבתון פיתח מערכות אלקטרוניקה לבקרת זרועות גמישות לרובוטים.

מ-1989 ועד לשנת 1998 עבר ליזמות פרטית הכוללת פיתוח מוצרים חדשים מבוססי פטנט, ייצור במזרח הרחוק ושיווק בארצות הברית. במקביל השלים את לימודי הדוקטורט בטכניון בנושא מחקר הממוקד בשיווק אסטרטגי תחרותי של פארקים תעשייתיים.

בשנים 1999–1995 כיהן מהרשק כחבר צוות בקבוצת הייעוץ של פרופ' מייקל פורטר מאוניברסיטת הרווארד. הקבוצה פעלה לפיתוח אסטרטגיה תחרותית למזרח התיכון. בתקופה זו נמנה עם מייסדי "האיגוד הישראלי לעבודה מרחוק".

### המכללה האקדמית להנדסה בראודה בכרמיאל

בשנת 1998 החל מהרשק לעבוד במכללה האקדמית להנדסה בראודה בכרמיאל, תחילה כמרצה מן החוץ, ובהמשך כחבר סגל במחלקה להנדסת תעשייה וניהול בתפקידי הוראה ומחקר. 

בין השנים 2003–2007 עמד מהרשק בראש המחלקה להנדסת תעשייה וניהול, ובמסגרת תפקידו ייסד את המרכז ליזמות ולחדשנות במכללה. בשנת 2008 קודם לדרגת פרופסור חבר.

בשנת 2012 מונה מהרשק לנשיא המכללה האקדמית להנדסה בראודה, וכיהן בתפקיד זה עד יציאתו לגמלאות במרץ 2024. בתפקידו זה פעל להצבת ההשבחה של פריון התעשייה הישראלית בליבת הייעוד של המכללה. בשנת 2019 זכתה המכללה, יחד עם קבוצת תפן, במכרז משרד הכלכלה והתעשייה להקמת המכון הלאומי לייצור מתקדם, ובמסגרת זו החלהלעסוק המכללה בקידום הפריון ושיפור כושר התחרות של התעשייה הישראלית באמצעות הטמעת חדשנות ותפישות הנדסיות מתקדמות, על פי תובנות המהפכה התעשייתית הרביעית (Industry 4.0).

מאמציו כנשיא הושקעו ביישום עקרונות החינוך ההנדסי לעיצוב דמות המהנדס העתידי, באמצעות הסטת הדגש מהוראה עיונית-מדעית ללמידה פעילה ומוטת תכן. במקביל הוביל מהלך מכללתי רוחבי להטמעת אוריינות דיגיטלית בקרב הסטודנטים באמצעות שילוב קורסי אלגוריתמיקה, בינה מלאכותית ונתוני עתק (BIG DATA) בכל תוכניות הלימוד.

#### המאבק לעצמאות המכללה

זמן קצר לאחר מינויו, נוכח מהרשק כי רוב מכריע במוסדות המנהלים מוחזק בידי נציגי רשת אורט ישראל. מצב זה מנע פעילות עצמאית של המכללה ופגע בעקרון החופש האקדמי והמנהלי שלה המעוגן בחוק המועצה להשכלה גבוהה. 

לאחר מאבק ממושך הצליח מהרשק, בעזרת המועצה להשכלה גבוהה, להוביל לחתימת הסכם בין הצדדים, באפריל 2022. על פי ההסכם, אשר קבל תוקף פסק-דין, הוסדר הממשל התאגידי במכללה כך שכל נציגי אורט התפטרו מהמוסדות המנהלים, והושגה הסכמה בסוגיות הכספיות והנדל"ניות שהיו במחלוקת בין שני הצדדים. כמו כן, הוסרה התיבה 'אורט' משמה של המכללה, אשר הפכה לעצמאית בפועל.

הוראה ומחקר
-----------

בנוסף לפעילותו במכללת בראודה מהרשק שימש פרופסור אורח, בשנים 2007–2009, לתוכניות לתואר שני, באוניברסיטאות באירופה ובארצות הברית בנושאי גלובליזציה והסביבה העסקית.

כ-50 מחקרים ופרסומים מדעיים של מהרשק הוצגו בעיתונות מקצועית ובכנסים בינלאומיים.

פעילות ציבורית
--------------

מהרשק הביע עמדותיו במאמרי דעה בעיתונות וכן משתתף קבוע בפעילות ציבורית הקשורה בחינוך הנדסי, יזמות, ואקדמיה. במסגרת זו כיהן כחבר בוועדה הלאומית לבחינת החינוך הטכנולוגי מקצועי בישראל, שופט בתחרויות 'יזמים צעירים', חבר פאנל השיפוט בתחרויות 'מיזם השנה' של עמותת יוניסטרים, חבר פאנל השיפוט של ההאקתון הלאומי הרביעי, חבר בפורום לקידום החינוך ההנדסי (מיסודו של מוסד שמואל נאמן בטכניון), חבר הנהלת ור"מ (ועד ראשי המכללות האקדמיות), ועוד.

חיים אישיים
-----------

מהרשק נשוי לאדריכלית ד"ר דפנה מהרשק, אב לארבעה בנים וסב לשישה נכדים.

קישורים חיצוניים
----------------

ויקישיתוף מדיה וקבצים בנושא **אריה מהרשק** בוויקישיתוף
* אריה מהרשק, ברשת החברתית LinkedIn
* אריה מהרשק, באתר ResearchGate
* אריה מהרשק, ‏אתגר נוסף למהנדסי המחר, באתר גלובס, 3 באפריל, 2016
* אריה מהרשק, ‏גלגל השיניים (הדיגיטלי) של המאה ה-21 לא הגיע לישראל, באתר גלובס, 1 ביולי, 2021

הערות שוליים
------------

1. ↑  משרד הכלכלה והתעשיה, המכון הלאומי לייצור מתקדם יוצא לדרך, באתר משרד הכלכלה, ‏30.6.19
2. ↑  מערכת ניוז חיפה קריות, לראשונה בישראל: הושק בכרמיאל מרכז ידע וחדשנות לתעשייה הישראלית, באתר ניוז חיפה קריות, ‏5.9.23
3. ↑  יפעת נחמני, מצפון תבוא הבשורה, באתר דה מארקר, ‏31.8.23
4. ↑  מערכת פורטל זהר.נט, אחרי שנאבקו משפטית במשך שנים: הסכם חדש בין מכללת בראודה לרשת אורט, באתר זהר.נט, ‏2.11.21
5. ↑  המהפכה הדיגיטלית: מחשוב בעוצמה אחרת, אוטומציה ורובוטיקה, באתר mako, ‏2022-01-12